
    bizonyos halak osztrigát esznek
én elfelejtek biciklizni
te letapsolod a rügyeket a fáról


    Délibáb

    Kipusztultunk,

    mondod.

    Ez egy sivatag,

    mondom.

    Háttal állsz az oázisnak,

    én fürdöm benne.

    Megfordulsz.

    Ez csak egy délibáb,

    gondolod.

    Elindulsz kutat fúrni.

    Elbújok a vízben.

    Fázom.

    Visszajössz egy teli vödörrel.

    Nem találsz meg.

    Csak egy délibáb volt,

    gondolod.

    Kipusztulunk,

    gondolom.


    Piros villamos

    Idegen országok tömegközlekedésére emlékeztetsz.

    Ismeretlen nyelven motyogó utasokra

    a piros villamoson, akiknek az öregszaga,

    siltes sapkája, candy crushon csusszanó

    műkörmös mutatóujja ugyanaz,

    mint a hármas metró utazóközönségének.

    Bermuda-háromszögből jöttél,

    és nem viszel haza.

    Feleslegesen kényelmetlen

    utazás lenne, mondogatom,

    hiszen itt is léteznek még

    jegypénztárak, telefonfülkék,

    haszontalan délibábok,

    a nosztalgia újdonságai.

    Autóút, erkölcs, tetkós rágó,

    detoxikáló maszkulinitás,

    nyomógombos telefon.

    Onnan származnak,

    ahonnan te érkeztél,

    ebbe a számodra különös,

    de valahol mégis

    ismerős valóságba.

    *

    Bermudák találkozása tilos,

    mondtad, aztán összekoccantunk.

    Kicserélődtek a nadrágjaink.

    *

    Most már én a kék metrón,

    te a piros villamoson,

    külön bejáratú bermudánkból

    kukucskálunk egymásra.

    Csak a combunkon feszülő

    ismeretlen nadrágot simogatjuk

    bele a bőrünkbe.

    Kérem, vigyázzanak, az ajtók záródnak.

    Ezt mondják a szavak,

    de valójában azt jelentik:

    csukjátok be egymás szemét.


    Ezerkettedik éjszaka

    Ha kiharapom az éjszakából a sötétet,

    a nap kel fel,

    vagy a hold lesz fényesebb?

    Ha lenyelem az árnyékodat,

    eltűnik a tested?

    Mivel járok jobban,

    ha engem takarsz ki belülről,

    vagy ha a világot állod el előlem?

    Rám írtad magad, aztán megijedtél.

    Azt hitted, tükör vagyok,

    pedig csak egy szakadt fényképet aggattál rám:

    kiskori arcképeddel borítottál be.

    Még csak rám sem erőltetted.

    Egyszerűen csak megjelent,

    mint egy nyálkás függöny,

    amiből lehetetlen kigabalyodni.

    Minden pillantásoddal

    egyre vastagabb lett az átok,

    hiába köpködtem, sikoltoztam,

    nyáladzottam és világítottam alatta.

    Talán azt vártad,

    hogy kigyulladjak és elégessem.

    Hogy elégesselek vele téged is.

    Nem megy.

    Víz vagyok, elmoslak,

    átitatlak, kioltalak.

    A függöny marad.

    Egyre nyákosabb.

    Bújj be alá.

    Féljünk együtt az átkaidtól.

    

    *

    Egyedül hagysz a rontással.

    Ők én vagyok már,

    mondogatod, nézel engem,

    nézed azt a másikat magadban,

    nézed a tükröt előtted,

    a gyerekkori fényképeket az asztalon.

    Én ők vagyok már,

    mantrázod,

    kisfiú szörnyeteggé változtatsz,

    bebújsz az ágy alá.

    Nem beszélsz,

    csak fohászkodsz,

    hátha kitakarodom a szobából,

    és valaki mást falok fel.

    *

    Álmodban mindenki te vagy.

    A versemben mindenki én vagyok.

    Ez a te álmod.

    Én írom.

    Te az én kiskori képemet viseled.

    Szörnyetegek vagyunk mindketten.

    Kiharapom az árnyékod az ágy alól.

    Kiharapod az árnyékom a sarokból.

